[pic] | EURÓPAI BIZOTTSÁG |

Brüsszel, 2010.3.24.

COM(2010)121 végleges

2008/0237 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján, a Tanácsnak

az autóbusszal közlekedő utasok jogairól, valamint a fogyasztóvédelmi jogszabályok alkalmazásáért felelős nemzeti hatóságok közötti együttműködésről szóló 2006/2004/EK rendelet módosításáról szóló európai parlamenti és tanácsi rendeletre vonatkozóan első olvasatban elfogadott álláspontjáról

2008/0237 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján, a Tanácsnak

az autóbusszal közlekedő utasok jogairól, valamint a fogyasztóvédelmi jogszabályok alkalmazásáért felelős nemzeti hatóságok közötti együttműködésről szóló 2006/2004/EK rendelet módosításáról szóló európai parlamenti és tanácsi rendeletre vonatkozóan első olvasatban elfogadott álláspontjáról

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja (COM(2008)817 – 2008/0237 (COD) dokumentum): | 2008. december 4. |

Az Európai Gazdasági és Szociális Bizottság véleményének időpontja: | 2009. július 16. |

Az Európai Parlament véleményének időpontja (első olvasat): | 2009. április 23. |

A Tanács állásponja elfogadásának időpontja (első olvasat): | 2010. március 11. |

2. A BIZOTTSÁG JAVASLATÁNAK CÉLJA

A Bizottság által 2008. december 4-én elfogadott javaslat célja az autóbusszal közlekedő utasok jogainak meghatározása a közúti személyszállítás vonzerejének növelése és az abba vetett bizalom javítása érdekében. Az új szabályok bevezetésével erősödni fog a teljes utazóközönség, különösen pedig a fogyatékkal élő és a csökkent mozgásképességű személyek védelme. A javaslat továbbá a légi és a vasúti közeledési ágazat területén már megállapítottakhoz hasonló minőségi követelményeket kíván meghatározni.

3. MEGJEGYZÉSEK A TANÁCS ÁLLÁSPONTJÁHOZ

3.1. Általános megjegyzések

A Bizottság úgy véli, hogy javaslatának egyes részeit a Tanács jelentős mértékben módosította.

Egyrészt a tanácsi álláspont értelmében a tagállamok a rendelet alkalmazása alól mentesíthetik a városi, az elővárosi és a regionális menetrend szerinti járatokat, beleértve az ilyen jellegű határokon átnyúló járatokat is. A bizottsági javaslat csak akkor adott erre lehetőséget, amennyiben ezek olyan közszolgáltatási szerződések formájában valósulnak meg, amelyek az utasoknak a rendeletben meghatározotthoz hasonló mértékű jogokat biztosítanak. A tagállamok továbbá korlátozott ideig mentesíthetik a menetrend szerinti belföldi járatokat is, valamint azokat a nemzetközi járatokat, amelyek jelentős részének üzemeltetésére az Unió területén kívül kerül sor. Mindezek jelentősen korlátoznák a rendelet alkalmazási körét.

Másrészt a bizottsági javaslat tartalmazott egy olyan fejezetet, amely megállapította az autóbusz-társaságok baleset esetén fenálló kártérítési és segítségnyújtási kötelezettségeire vonatkozó részletes szabályokat. A tanácsi álláspont az autóbusz-társaságok felelősségére vonatkozó eredeti bizottsági javaslat helyett utalást tesz az alkalmazandó nemzeti jogszabályokra, valamint a tagállamok azon kötelezettségére, hogy a nemzeti jogszabályoknak megfelelően előírt kártérítés legfelső határát úgy kell meghatározniuk, hogy az nem lehet alacsonyabb, mint utasonként 220 000 EUR, a városi, elővárosi és regionális menetrend szerinti járatok esetében pedig poggyászdarabonként 500 EUR (minden egyéb járat esetében poggyászdarabonként 1200 EUR). Továbbá a baleset esetén fennálló előlegfizetési kötelezettség helyébe a tanácsi álláspont értelmében a fuvarozónak az utasok felé fennálló, a balesetet követő azonnali gyakorlati szükségleteik tekintetében történő segítségnyújtási kötelezettsége lép. Habár ez az álláspont jelentősen elmarad a bizottsági javaslat rendelkezéseitől, a jelenlegi helyzethez képest európai szinten hozzájárul az utasok védelmének erősödéséhez.

Végezetül a Bizottság tudomásul veszi a Tanács azon döntését, hogy a rendeletet a hatálybalépését követő – nem egy, hanem – két év elteltével kell alkalmazni.

3.2. A Bizottság által elfogadott, a tanácsi álláspontban teljes egészében vagy részben szereplő európai parlamenti módosítások

- az autóbuszágazat jellegzetességeit kihangsúlyozó 3. módosítás;

- a fogyatékossággal kapcsolatos speciális képzéssel összefüggő rendelkezések keretfeltételeire vonatkozó 5. módosítás;

- a javaslat szövegének pontosítására és egységesítésére irányuló 26., 30., 31., 36., 45. és 46. módosítás;

- valamennyi utas információhoz való hozzáférése érdekében a szóban forgó információk közzétételének formátumával kapcsolatos 32., 58. és 62. módosítás.

3.3. A Bizottság által elfogadott, de a tanácsi álláspontban nem szereplő európai parlamenti módosítások

- a preambulumbekezdésekre vonatkozó pontosítás (1., 2. és 6. módosítás);

- olyan új preambulumbekezdések beillesztése, amelyek a fogyatékkal élő és a csökkent mozgásképességű személyeket kiszolgáló megfelelő járművekkel és infrastruktúrával összefüggő beruházások megvalósítására ösztönzik a tagállamokat és a piaci szereplőket (7., 8., 9. és 10. módosítás);

- a fogalommeghatározásokat pontosító 13., 16. és 17. módosítás;

- a fogalommeghatározásokat érintő 15. módosítás;

- az autóbusz-társaság baleset esetén fennálló felelősségével kapcsolatban javasolt rendszerre vonatkozó feltételek tisztázására irányuló 23. és 82. módosítás;

- a járat késése vagy törlése esetén érvényes utasjogokat megerősítő 50., (részben) 51. és 55. módosítás;

- a késés esetén az autóbusz-társaságok által az utasok számára biztosítandó gondoskodás feltételeit meghatározó 59. és 60. módosítás;

- a 61. és 63. módosítás, amely kiemeli annak szükségességét, hogy az autóbusz-társaságok valamennyi utas, köztük a fogyatékkal élő és a csökkent mozgásképességű személyek számára is hozzáférhetővé tegyék az információkat és a panaszkezelő mechanizmust;

- a panaszkezelő rendszer működésének pontosítására és részben az említett rendszer működésének javítására, valamint a végrehajtási rendelkezésekre irányuló 64., 65., 66., 67. és 68. módosítás;

- a fogyatékkal élő és a csökkent mozgásképességű személyeknek biztosítandó segítségnyújtási intézkedések körét pontosító 70. módosítás

- a fogyatékkal élő és a csökkent mozgásképességű személyek számára az autóbuszút előtt, alatt és után biztosítandó segítségnyújtás feltételeit pontosító 73., 33., (részben) 34., 35., 37., 40., 42., 43. és 44. módosítás.

3.4. A Bizottság által elutasított, de a tanácsi álláspontban teljes egészében vagy részben szereplő európai parlamenti módosítások

- a fogyatékkal élő és a csökkent mozgásképességű személyek közlekedéshez való jogával összefüggésben megengedhető eltérés feltételeinek pontosítására irányuló 27. és 29. módosítás;

- a késés esetén az utasoknak étkezéshez és frissítőkhöz való jogot biztosító 53. módosítás;

- a 69. módosítás, amely javasolja, hogy a rendelet a hatálybalépését követő két év elteltével legyen alkalmazandó.

3.5. A Bizottság által elutasított, a tanácsi álláspontban sem szereplő európai parlamenti módosítások

- az autóbusz-társaság baleset esetén fennálló felelősségével kapcsolatos rendszert érintő változtatásokra vonatkozó 4., 18., 19., 21., 22. és 24. módosítás;

- a fogalommeghatározásokat érintő 14. módosítás;

- a 25. módosítás, amely figyelmen kívül hagyja a fogyatékkal élő és a csökkent mozgásképességű személyek közlekedésének biztonságát;

- a fogyatékkal élő és a csökkent mozgásképességű személyeknek biztosítandó segítségnyújtás feltételeit érintő 38., 39., és 41. módosítás;

- az autóbusz-társaság kerekes székekkel vagy egyéb, mozgást segítő eszközökkel összefüggő felelősségét korlátozó 47. és 48. módosítás;

- az autóbusz-társaságok késés vagy járattörlés esetén fennálló felelősségével kapcsolatos 49., 52., 54., 56. és 57. módosítás;

- az autóbuszokon biztosítandó segítségnyújtás körét csökkentő, valamint a dolgozóknak a fogyatékkal élő és a csökkent mozgásképességű személyek utazáskor felmerülő szükségleteinek kezelésére irányuló képzésével kapcsolatos 71. és 72. módosítás.

4. KÖVETKEZTETÉS

A Bizottságot rendkívüli aggodalommal töltik el a Tanács által bevezetett, a kezdeti bizottsági javaslathoz valamint az Európai Parlament egyes módosításaihoz képest igen nagymértékű módosítások, mivel ezek jelentősen korlátozzák a rendelettervezet alkalmazási körét, és ezáltal gyengítik az uniós utasok védelmét. A Bizottság tudomásul veszi a Tanács által egyhangúlag elfogadott álláspontot és úgy véli, hogy helyénvaló a rendelet végleges elfogadása céljából sorra kerülő további intézményközi vita keretében konstruktív módon ambiciózusabb célkitűzések megvalósítására törekedni.

5. A BIZOTTSÁG NYILATKOZATA

A Bizottság a közlekedési miniszterek 2009. december 17-i ülésén az alábbi nyilatkozatot tette:

„A Bizottság kijelenti, hogy annak ellenére, hogy a politikai megállapodás nem teljesíti maradéktalanul az eredeti bizottsági javaslat bizonyos fontos céljait, a rendes jogalkotási eljárás folytatása érdekében nincs szándékában ellenezni ezt a megállapodást.”